CELEX: 32021D0334
Language: bg
Date: 2021-02-23 00:00:00
Title: Решение за изпълнение (ЕС) 2021/334 на Комисията от 23 февруари 2021 година относно проект на постановление, нотифициран от Румъния във връзка с предоставянето на информация за повърхностното третиране на плодове и зеленчуци с пестициди (нотифицирано под номер C(2021) 1096) (само текстът на румънски език е автентичен) (текст от значение за ЕИП)

25.2.2021   
               
               
                  BG
               
               
                  Официален вестник на Европейския съюз
               
               
                  L 66/1
               
            
         РЕШЕНИЕ ЗА ИЗПЪЛНЕНИЕ (ЕС) 2021/334 НА КОМИСИЯТА
         от 23 февруари 2021 година
         относно проект на постановление, нотифициран от Румъния във връзка с предоставянето на информация за повърхностното третиране на плодове и зеленчуци с пестициди
         
            
               (нотифицирано под номер C(2021) 1096)
            
         
         (само текстът на румънски език е автентичен)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите, за изменение на регламенти (ЕО) № 1924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (1), и по-специално член 45, параграф 4 от него,
         Като има предвид, че:
         
                     (1)
                  
                  
                     В съответствие с член 45, параграф 1 от Регламент (ЕС) № 1169/2011 на 5 март 2020 г. румънските органи нотифицираха Комисията за проект на постановление относно допълнителното задължително изискване за етикетиране по смисъла на член 39, параграф 1, съгласно което икономическите оператори трябва да информират потребителите за повърхностното третиране на плодове и зеленчуци с пестициди („проекта на постановление“).
                  
               
                     (2)
                  
                  
                     Регламент (ЕС) № 1169/2011 установява общите принципи, изисквания и отговорности, уреждащи информацията за храните, и по-специално етикетирането на храните. Във връзка с това в член 9, параграф 1 и в член 10 от Регламент (ЕС) № 1169/2011 се изброяват всички данни, които трябва да се предоставят за храните в съответствие с членове 10—35 и при спазване на съдържащите се в тях изключения.
                  
               
                     (3)
                  
                  
                     В член 39, параграф 1 от Регламент (ЕС) № 1169/2011 се предвижда, че в допълнение към задължителните данни, посочени в член 9, параграф 1 и в член 10, държавите членки могат, в съответствие с процедурата, предвидена в член 45, да приемат мерки, изискващи допълнителни задължителни данни за конкретни видове или категории храни, на основание на поне една от следните причини: опазване на общественото здраве, защита на потребителите, предотвратяване на измама или защита на правата на индустриалната и търговска собственост, указания за произход, регистрирано наименование за произход и предотвратяване на нелоялна конкуренция.
                  
               
                     (4)
                  
                  
                     С определянето на национални мерки, изискващи предоставянето на информация на потребителите за повърхностното третиране на плодове и зеленчуци с пестициди след прибиране на реколтата, в проекта на постановление се установяват допълнителни задължителни данни за конкретни категории храни по смисъла на член 39, параграф 1 от Регламент (ЕС) № 1169/2011. Поради това е необходимо да се провери неговата съвместимост с изложените по-горе изисквания на посочения регламент и с разпоредбите на Договора за функционирането на Европейския съюз.
                  
               
                     (5)
                  
                  
                     В член 1 от проекта на постановление се определят условията, на които трябва да отговарят икономическите оператори, за да гарантират, че потребителите са правилно, напълно и точно информирани за повърхностното третиране на плодове и зеленчуци с пестициди.
                  
               
                     (6)
                  
                  
                     В член 2 от проекта на постановление се предвижда, че от икономическите оператори се изисква да информират потребителите посредством ясно видимо етикетиране за факта, че плодовете и зеленчуците, които се пускат на пазара, са били повърхностно третирани с пестициди, както и да предоставят ясна информация относно правилния начин за боравене/употреба на продуктите, като посочват, когато е необходимо, че консумацията на кората на въпросните продукти следва да се избягва.
                  
               
                     (7)
                  
                  
                     В член 3 от проекта на постановление се посочва, че операторите предоставят тази информация, като поставят текста, предвиден в приложението към проекта на постановление, непосредствено до плодовете и зеленчуците, на рафтовете в помещенията, в които се предлагат на пазара. Приложението към проекта на постановление изисква предоставянето на следната информация: предупреждение, че „тези продукти са били повърхностно третирани с пестицид“, „наименование на пестицида“, което трябва да бъде попълнено от икономическия оператор, предупреждение, че „консумацията на кората на тези продукти следва да се избягва“, „условия за боравене/употреба“, които трябва да бъдат попълнени от икономическия оператор.
                  
               
                     (8)
                  
                  
                     След искане за разяснения от Комисията, изпратено с писмо на 6 февруари 2020 г., румънските органи поясниха с писмо от 5 март 2020 г., че проектът на постановление се отнася до наличието на пестициди върху повърхността на предлагани за продажба плодове и зеленчуци в резултат на прилаганото от операторите повърхностно третиране с пестициди след прибиране на реколтата с цел запазване на свежестта им.
                  
               
                     (9)
                  
                  
                     В Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (2) се предвиждат правила относно продуктите за растителна защита и активните вещества, съдържащи се в тези продукти. В съответствие с член 28 от Регламент (ЕО) № 1107/2009 продуктите за растителна защита, включително тези, които са предназначени за повърхностно третиране след прибиране на реколтата, трябва да бъдат разрешени, за да бъдат пуснати на пазара и използвани в държавите членки. В този контекст те подлежат на задълбочена оценка на безопасността, за да се гарантира, inter alia, опазването на човешкото здраве, което включва безопасността на потребителите. Употребата на продукти за растителна защита трябва да отговаря на изискванията, посочени в член 55 от Регламент (ЕО) № 1107/2009.
                  
               
                     (10)
                  
                  
                     С цел да се гарантира безопасността на храните, които са преминали третиране с продукти за растителна защита, нивото на остатъчни вещества от пестициди в такива продукти, включително плодове и зеленчуци, не трябва да надвишава максимално допустимите граници на остатъчни вещества, определени в Регламент (ЕО) № 396/2005 на Европейския парламент и на Съвета (3). Друг принцип на Регламент (ЕО) № 396/2005 е, че максимално допустимите граници на остатъчни вещества не трябва да се определят на по-високи нива от необходимите съгласно добрите селскостопански практики, с други думи, не по-високи от необходимото за борба с определен вредител и че те трябва да бъдат безопасни за потребителите.
                  
               
                     (11)
                  
                  
                     Съгласно член 14, параграф 1 от Регламент (ЕО) № 178/2002 на Европейския парламент и на Съвета (4) храните не се пускат на пазара, ако не са безопасни.
                  
               
                     (12)
                  
                  
                     Съгласно Регламент (ЕС) 2017/625 на Европейския парламент и на Съвета (5) държавите членки са задължени да предприемат действия по осигуряване на изпълнението при превишаване на максимално допустимите граници на остатъчни вещества.
                  
               
                     (13)
                  
                  
                     В Регламент за изпълнение (ЕС) № 543/2011 на Комисията (6) се определят специалните разпоредби за етикетиране, свързани с употребата на консерванти или други химични вещества върху цитрусовите плодове.
                  
               
                     (14)
                  
                  
                     Хранителните стоки, които отговарят на изискванията на Регламент (ЕО) № 178/2002 и са третирани с продукти за растителна защита, които отговарят на изискванията на Регламент (ЕО) № 1107/2009 и при които остатъчните вещества са в рамките на максимално допустимите граници на остатъчни вещества, определени в съответствие с Регламент (ЕО) № 396/2005, се считат за безопасни за здравето на потребителите. Държавите членки са длъжни да гарантират, че плодовете и зеленчуците, които се пускат на техните пазари, отговарят на изискванията на Съюза по отношение на максимално допустимите граници на остатъчни вещества от пестициди в храните и фуражите. В тази връзка румънските органи не са обяснили защо съответните мерки за контрол и изпълнение, които понастоящем се прилагат, не се считат за достатъчни, за да се гарантира безопасността на въпросните плодове и зеленчуци.
                  
               
                     (15)
                  
                  
                     Въз основа на хармонизираните изисквания на Съюза относно разрешаването и употребата на продукти за растителна защита и по отношение на максимално допустимите граници на остатъчни вещества от тях в плодовете и зеленчуците, които включват задълбочена научна оценка на безопасността на продуктите за растителна защита, и с оглед на правилата за изпълнение и надзор, които трябва да се спазват от компетентните органи на държавите членки, не съществува обоснована необходимост от допълнителни задължителни национални изисквания относно информацията за храните или етикетирането по отношение на остатъчните вещества от пестициди от съображение за опазване на общественото здраве.
                  
               
                     (16)
                  
                  
                     С оглед на горепосочените елементи проектът на постановление не е обоснован от съображение за опазване на общественото здраве, както е посочено в член 39, параграф 1, буква а) от Регламент (ЕС) № 1169/2011.
                  
               
                     (17)
                  
                  
                     Що се отнася до съображенията за защита на потребителите, мерките в проекта на постановление не спазват принципа на пропорционалност, тъй като надхвърлят необходимото за постигане на целта за защита на потребителите.
                  
               
                     (18)
                  
                  
                     Освен това изискването за етикетиране в проекта на постановление, което има за цел „да се посочва, когато е необходимо, че консумацията на кората на тези продукти следва да се избягва“ създава погрешно впечатление у потребителите относно безопасността на плодовете и зеленчуците и поражда идеята, че продуктите са безопасни само при това специфично условие на употреба, т.е. само когато са обелени. То създава погрешно усещане, че би било достатъчно да се информират потребителите, вместо да се изтеглят от пазара храните, които не отговарят на изискванията за безопасност на храните. Въпросното предложено изискване за етикетиране би въвело в заблуждение потребителите и би създало необосновани негативни предубеждения за всички плодове и зеленчуци на пазара, етикетирани в съответствие с проекта на постановлението. Следователно това изискване за етикетиране би било в противоречие с член 7 от Регламент (ЕС) № 1169/2011. Освен това текстът на това изискване е неточен и не е ясно посочено по какви критерии се прилага то.
                  
               
                     (19)
                  
                  
                     Освен това фактът, че в Регламент за изпълнение (ЕС) № 543/2011 се определят само специалните разпоредби за етикетиране, свързани с употребата на консерванти или други химични вещества върху цитрусови плодове, като същевременно се преследва целта за защита на потребителите, води до заключението, че установяването на такива изисквания за етикетиране за всички видове плодове и зеленчуци не е необходимо за постигането на тази цел.
                  
               
                     (20)
                  
                  
                     С оглед на горепосочените елементи проектът на постановление не е обоснован от съображение за защита на потребителите, както е посочено в член 39, параграф 1, буква б) от Регламент (ЕС) № 1169/2011.
                  
               
                     (21)
                  
                  
                     От направената по-горе оценка следва, че румънските органи не са успели да обосноват с поне едно от съображенията по член 39, параграф 1 от Регламент (ЕС) № 1169/2011 необходимостта на допълнителните задължителни данни, посочени в проекта на постановление.
                  
               
                     (22)
                  
                  
                     С оглед на изложеното по-горе на 4 юни 2020 г. Комисията даде отрицателно становище по проекта на постановление в съответствие с член 45, параграф 3 от Регламент (ЕС) № 1169/2011. На 5 юни 2020 г. Комисията уведоми румънските органи за отрицателното становище.
                  
               
                     (23)
                  
                  
                     От румънските органи следва съответно да бъде поискано да не приемат нотифицираното постановление.
                  
               
                     (24)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1
            Румъния не приема проекта на постановление, нотифициран на 5 март 2020 г. по отношение на изискването икономическите оператори да информират потребителите за повърхностното третиране на плодове и зеленчуци с пестициди.
         
         
            Член 2
            Адресат на настоящото решение е Румъния.
         
         
            Съставено в Брюксел на 23 февруари 2021 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  ОВ L 304, 22.11.2011 г., стр. 18.
         
            (2)  Регламент (ЕО) № 1107/2009 на Европейския парламент и на Съвета от 21 октомври 2009 година относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).
         
            (3)  Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (ОВ L 70, 16.3.2005 г., стр. 1).
         
            (4)  Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).
         
            (5)  Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (ОВ L 95, 7.4.2017 г., стр. 1).
         
            (6)  Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (ОВ L 157, 15.6.2011 г., стр. 1).